Zimbabwiër jare later vas vir plaasmoord, verkragtingDie polisie het Ndlovu Donderdagaand in Johannesburg vasgetrek (Foto: Ian Cameron via Twitter) Die man wat verdink word van die moord op Christine Robinson (59) in Julie 2014 by ŉ oord buite Thabazimbi in Limpopo, is Donderdagaand in Johannesburg vasgetrek. Maroela Media het vroeër berig Robinson is op 19 Julie 2014 verskeie kere met ŉ mes in haar huis by die Rra‑Ditau Bush Lodge gesteek en toe glo verkrag en beroof. Die verdagte, Andrew Ndlovu (30), ook bekend as Andrew Druza, het daarna op die vlug geslaan. Hy is van Zimbabwe afkomstig. Hy was ten tyde van die voorval ŉ werknemer by die lodge en het toe al glo langer as 10 jaar vir Robinson gewerk. Die slagoffer Christine Robinson (59) (Foto: Ian Cameron via Facebook) Ian Cameron, onafhanklike misdaadkenner, was by toe die polisie Ndlovu vasgetrek het. Hy het destyds, as deel van AfriForum se veiligheidsafdeling, inligting ontvang oor die moord. Hy vertel hy het Donderdagoggend op die sesde herdenking van Robinson se moord, ’n inskrywing met foto’s van Ndlovu op sy Facebook-blad gedeel. “Die inskrywing het soos ’n veldbrand op sosiale media versprei. Teen die middag het dit al 135 000 mense op Facebook bereik.” Cameron sê die middag het hy deur die kommentare op die inskrywing gegaan en op een afgekom van ’n vrou wat sê sy herken Ndlovu en weet waar hy is. “Ek het haar gebel en sy het gesê Ndlovu werk al die afgelope vier jaar vir haar pa in Johannesburg. Ek het foto’s van Ndlovu vir haar pa aangestuur en hy het bevestig dat Ndlovu een van sy werknemers is.” Ná Ndlovu se woonadres bekend gemaak is, het Cameron die polisie gekontak waarna hulle Ndlovu om 21:00 by sy woning in Crosby in Johannesburg vasgetrek het. “Ndlovu het ongemaklik rustig voorgekom. Hy het net voor hom uitgestaar,” vertel Cameron. Cameron sê Ndlovu het glo vir sy werkgewer gesê dat iemand hom wil indoen (frame) en dat hy nie die moord gepleeg het nie. Ndlovu is tans in aanhouding in Gauteng en word Vrydag na ’n gevangenis in Limpopo geskuif. Maroela Media het navraag aan kol. Moatshe Ngoepe, woordvoerder van die polisie, gerig. Hy sê hy het van Ndlovu se inhegtenisneming gehoor, maar sal dit amptelik met die betrokke polisiestasie bevestig.